I Luster ligger den marine grense nærmere 130 m.o.h. Det betyr at ved istidens slutt for 10 000 år siden sto havet 130 meter høyere enn i dag. Eller mer presist, i Luster har landmassene hevet seg 130 meter fra istidens slutt til i dag. Det betyr at i eldre - og yngre steinalder lå mesteparten av dagens jordbruksarealer fremdeles under salt sjø. Det er ulike oppfatninger av om jordbruket kom i gang på Vestlandet mellom 5 000 og 4 000 år siden. Dersom det var jordbruksvirksomhet, så var den av et beskjedent omfang. Vi mangler også boplasser fra denne perioden som kan knyttes opp mot det vi i dag kaller garder og vi mangler rester etter husdyr. Pollenanalyser viser landskapsendringer som følge av menneskelig påvirkning. Vi har indikasjoner på beiting i Nedrestølen i Ormelid. Skogen har vært bevisst brent ned. Vi vet likevel ikke om det var storvilt eller husdyr som beitet der. Det er ikke mange funn vi har fra lavlandet i Luster fra denne perioden. De vi har er fra Ornes, Søfde i Fortunsoknet, Hæri, Hillestad og Venjum eller Holsete.